钦定古今图书集成/明伦汇编/宫闱典/第005卷 > 《正德宫词八首》前人
## 钦定古今图书集成/明伦汇编/宫闱典/第005卷 > 《正德宫词八首》前人

《仙韶》别院奏新声，不按“《唐山》曲里名。”青鹞白翎俱入
破，十三弦底似雷鸣。

金鳌桥畔柳丝长，舴艋船头有柘黄。六院小儿初病
酒，御前亲自过鱼汤。

窄衫盘凤称身裁，玉靶雕弓月样开。红粉别依《回鹘
队》，君王亲自虎城来。

玉水垂杨面面栽，豹房官邸接天开。行人莫爱“缠头
锦”，万乘亲歌压酒杯。

夜半球灯出未央，俄传鞞铎向平阳。六宫处处秋如
水，不独《长门》玉漏长。

绨案东头有皂囊，不知畴日进封章。付教河下金珰
手，莫遣君王甲夜忙。

平明东阁下恩纶，兽铠鸾𪇘色色新。大内别开元帅
府，传声侍女莫称臣。

敕扫椒风第二房，俱传倩女出平康。天宫欲晓人间
事，约伴相过话夕阳。